****

REPUBLIKA HRVATSKA

LIČKO-SENJSKA ŽUPANIJA

GRAD GOSPIĆ

GRADSKO VIJEČE

KLASA: 400-06/19-01/11

URBROJ: 2125/01-01-19-03

Gospić, 23. prosinca 2019. godine

Temeljem odredbi članka 14. stavak 1. Zakona o proračunu („Narodne novine“ broj 87/08, 136/12 i 15/15) i članka 33. Statuta Grada Gospića („Službeni vjesnik Grada Gospića“ broj 7/09, 5/10, 7/10, 1/12, 2/13, 3/13 p.t., 7/15 i 1/18), Gradsko vijeće Grada Gospića na sjednici održanoj dana 23. prosinca 2019. godine donijelo je

**O D L U K U**

**o izvršavanju Proračuna Grada Gospića**

**za 2020. godinu**

##### I. OPĆE ODREDBE

**Članak 1.**

Ovom se Odlukom o izvršavanju Proračuna Grada Gospića za 2020. godinu (u nastavku teksta: Odluka) utvrđuje struktura prihoda i primitaka, te rashoda i izdataka Proračuna Grada Gospića za 2020. godinu (u nastavku teksta: Proračun), njegovo izvršavanje, opseg zaduživanja i upravljanje dugom, financijskom i nefinancijskom imovinom, ovlasti Gradonačelnika Grada Gospića (u nastavku teksta: Gradonačelnik), te prava i obveze korisnika proračunskih sredstava.

**Članak 2.**

Proračun se donosi i izvršava u skladu s načelima jedinstva i točnosti proračuna jedne proračunske godine, uravnoteženosti, obračunske jedinice, univerzalnosti, dobrog financijskog upravljanja i transparentnosti.

### II. SADRŽAJ PRORAČUNA

**Članak 3.**

Proračun se sastoji od Općeg i Posebnog dijela te Plana razvojnih programa.

Opći dio Proračuna sadrži: Račun prihoda i rashoda i Račun financiranja.

U Računu prihoda i rashoda iskazani su prihodi poslovanja i prihodi od prodaje nefinancijske imovine Grada Gospića (u daljnjem tekstu: Grad) za proračunsku godinu, te rashodi poslovanja i rashodi za nabavu nefinancijske imovine.

Prihodi poslovanja su: prihodi od poreza, pomoći, prihodi od imovine, prihodi od pristojbi i naknada, prihodi po posebnim propisima, kazne, upravne mjere i ostali prihodi.

Prihodi od prodaje nefinancijske imovine su: prihodi od prodaje neproizvedene imovine i prihodi od prodaje proizvedene dugotrajne imovine.

Rashodi poslovanja su: rashodi za zaposlene, materijalni rashodi, financijski rashodi, subvencije, pomoći, naknade građanima i kućanstvima, te ostali rashodi u skladu sa zakonom, odlukama i drugim propisima.

Rashodi za nabavu nefinancijske imovine su: rashodi za nabavu neproizvedene dugotrajne imovine, rashodi za nabavu proizvedene dugotrajne imovine i rashodi za dodatna ulaganja na nefinancijskoj imovini.

U Računu financiranja/zaduživanja iskazani su primici od financijske imovine i zaduživanja, te izdaci za financijsku imovinu i otplate zajmova.

Posebni dio Proračuna sastoji se od plana rashoda i izdataka Grada, proračunskih korisnika i ostalih korisnika proračunskih sredstava, raspoređenih po organizacijskoj, programskoj, ekonomskoj, lokacijskoj i funkcijskoj klasifikaciji, te prema izvorima financiranja.

Plan razvojnih programa sadrži ciljeve i prioritete razvoja povezane sa programskom i organizacijaskom klasifikacijom Proračuna, a u skladu sa usvojenom Strategijom razvoja Grada Gospića.

### III. IZVRŠAVANJE PRORAČUNA

**Članak 4.**

Za izvršavanje Proračuna u cijelosti je odgovoran Gradonačelnik. Naredbodavatelj za izvršenje Proračuna, u cijelosti je Gradonačelnik, odnosno zamjenici gradonačelnika.

Pročelnici Upravnih odjela te odgovorne osobe proračunskih korisnika, odgovorni su za planiranje i izvršavanje dijela Proračuna iz svoje nadležnosti, za zakonito, svrhovito, učinkovito i ekonomično raspolaganje proračunskim sredstvima.

**Članak 5.**

Stvarna naplata proračunskih prihoda nije ograničena procjenom u Proračunu. Proračunska sredstva koristit će se samo za namjene koje su određene Proračunom i do visine utvrđene u Posebnom dijelu Proračuna prema načelima štednje i racionalnog korištenja odobrenih sredstava.

Rashodi i izdaci Proračuna koji se financiraju iz namjenskih prihoda i pimitaka, te iz prihoda iz pomoći izvršavat će se do iznosa naplaćenih prihoda i primitaka za te namjene.

Iznimno od odredbi stavka 3. ovog članka, Gradonačelnik može odlučiti da se pojedini rashodi i izdaci pokrivaju na teret ostalih proračunskih prihoda, a najviše do planiranih iznosa.

Uplaćeni, a manje planirani namjenski prihodi i primici mogu se izvršavati iznad iznosa utvrđenim aktivnostima i/ili projektima, a do iznosa uplaćenih sredstava.

Manje planirane pomoći i donacije mogu se izvršavati iznad iznosa utvrđenih u Proračunu i to do visine uplaćenih sredstava za aktivnosti i/ili projekte za koje su sredstva namijenjena.

**Članak 6.**

Ukoliko se prihodi proračuna ne naplaćuju u planiranim svotama i planiranoj dinamici tijekom godine prednost u podmirivanju rashoda imat će tekuće otplate glavnice duga iskazane u računu zaduživanja/financiranja Proračuna te pripadajuće kamate kao i sredstva za redovnu djelatnost upravnih tijela Grada.

**Članak 7.**

Ako tijekom proračunske godine zbog nastanka novih obveza ili zbog promjene gospodarskih kretanja dođe do znatnije neusklađenosti planiranih prihoda i rashoda Proračuna, Gradonačelnik je dužan predložiti Gradskom vijeću izmjene i dopune važećeg Proračuna kojim se ponovno uravnotežuju proračunski prihodi i primici i rashodi i izdaci.

**IV. PRORAČUNSKA ZALIHA**

**Članak 8.**

U Proračunu su planirana sredstva proračunske zalihe u iznosu od 140.000,00 kuna.

O korištenju sredstava proračunske zalihe odlučuje Gradonačelnik u skladu sa Zakonom o proračunu.

**Članak 9.**

Gradonačelnik svaki mjesec izvještava Gradsko vijeće o korištenju proračunske zalihe iz članka 8. ove Odluke.

**V. UPRAVLJANJE FINANCIJSKOM I NEFINANCIJSKOM IMOVINOM**

.

**Članak 10.**

Gradonačelnik samostalno odlučuje o stjecanju i otuđenju pokretnina i nekretnina u vlasništvu Grada čija pojedinačna vrijednost ne prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju ili otuđivanju, odnosno drugom raspolaganju imovinom.

Raspolaganje imovinom mora biti planirano u Proračunu Grada i provedeno u skladu sa Zakonom.

**Članak 11.**

Ako proračunski prihodi budu pogrešno naplaćeni ili naplaćeni u iznosu većem od propisanog, pogrešno uplaćena sredstva vratit će se uplatiteljima na teret tih prihoda. Odluku o povratu sredstava donijet će Gradonačelnik na prijedlog Odsjeka za proračun i računovodstvo.

### VI. PRAVA I OBVEZE PRORAČUNSKIH KORISNIKA

**Članak 12.**

Sredstva Proračuna osiguravaju se proračunskim korisnicima za programe, aktivnosti i projekte navedene u Posebnom dijelu Proračuna.

Proračunski korisnici Grada Gospića su:

* Pučko otvoreno učilište „Dr. Ante Starčević“ Gospić,
* Samostalna narodna knjižnica Gospić,
* Muzej Like Gospić,
* Kulturno Informativni Centar Gospić, javna ustanova za kulturu,
* Javna vatrogasna postrojba Gospić,
* Dječji vrtić Pahuljica Gospić,
* Osnovna škola dr. Jure Turić,
* Osnovna škola Dr. Franje Tuđmana Lički Osik i
* Osnovna škola „dr. Ante Starčević“ Pazarište Klanac.

**Članak 13.**

Korisnici proračunskih sredstava ne mogu preuzimati obveze na teret istih iznad iznosa utvrđenog u Posebnom dijelu Proračuna.

**Članak 14.**

Vlastite prihode proračunskih korisnika, namjenske prihode ostvarene obavljanjem osnovne i ostalih djelatnosti te pomoći iz proračuna koji im nije nadležan, korisnici su obvezni utrošiti u obavljanje svoje osnovne i ostale djelatnosti u skladu s planom u Posebnom dijelu Proračuna, a izvješće o ostvarenim prihodima i korištenju istih obvezni su dostavljati nadležnom Odjelu Grada tromjesečno radi knjigovodstvenog evidentiranja, temeljeno na vjerodostojnim dokumentima.

**Članak 15.**

Rashodi proračunskih korisnika kojima su izvor prihodi Grada, izvršavat će se temeljem pojedinačnih zahtjeva proračunskih korisnika s rashodima razvrstanim po ekonomskoj klasifikaciji, a u skladu s Proračunom i likvidnim mogućnostima Proračuna.

**Članak 16**.

Gradonačelnik, zamjenici gradonačelnika, nadležni pročelnik i Odsjek za proračun i računovodstvo imaju pravo nadzora nad financijskim, materijalnim i računovodstvenim poslovanjem korisnika, te nad zakonitošću i svrsishodnom uporabom proračunskih sredstava.

Korisnici su obvezni dati sve potrebne podatke i izvješća koja se od njih traže.

Ako se prilikom vršenja proračunskog nadzora utvrdi da su sredstva bila upotrebljena protivno zakonu ili Proračunu, izvjestit će se Gradonačelnik i poduzeti mjere da se nadoknade tako utrošena sredstva, ili će se privremeno obustaviti isplata na stavci s koje su sredstva bila nenamjenski utrošena.

**VII. ZADUŽIVANJE I DAVANJE JAMSTVA**

**Članak 17.**

Grad se može zaduživati uzimanjem kredita, zajmova i izdavanjem vrijednosnih papira, u skladu sa Zakonom o proračunu i drugim pozitivnim propisima.

Pravna osoba u većinskom izravnom ili neizravnom vlasništvu Grada i javna ustanova čiji je osnivač Grad, može se zadužiti uz prethodnu pisanu suglasnost Grada.

Utvrđuje se da je Grad na dan donošenja ove Odluke zadužen kod dvije poslovne banke u visini 5.626.761,93 kuna.

Grad planira novo zaduženje u 2020. godini za kapitalni projekt Energetska učinkovitost javne rasvjete u iznosu 1.000.000,00 kn, te prenosi zaduženje iz 2019. godine za projekt Energetska obnova zgrade OŠ Lički Osik u iznosu od 1.448.904,00 kuna.

Očekivani iznos ukupnog duga na kraju proračunske godine je 6.626.761,93 kuna.

**Članak 18**.

Grad se može kratkoročno zadužiti na rok do dvanaest mjeseci isključivo radi premošćivanja nelikvidnosti zbog različite dinamike priljeva sredstava i dospijeća obveza.

Odluku o kratkoročnom zaduživanju donosi Gradonačelnik ili Gradsko vijeće, ovisno o visini zaduživanja.

**VIII. ZAVRŠNE ODREDBE**

**Članak 19**.

Na sve što nije utvrđeno ovom Odlukom, a odnosi se na poslovanja Proračuna, primjenjuju se odredbe Zakona o proračunu i Zakona o izvršavanju Državnog proračuna RH za 2020. godinu.

**Članak 20.**

Ova Odluka objavit će se u „Službenom vjesniku Grada Gospića“, a stupa na snagu 1. siječnja 2020. godine.

PREDSJEDNIK GRADSKOG VIJEĆA

GRADA GOSPIĆA

Petar Radošević, v.r.